În Monitorul Oficial al României a fost publicat Ordinul 1151/2019 pentru aprobarea procedurii de eliberare, a modalității de suportare a cheltuielilor aferente procedurii și distribuției cardului european de asigurări sociale de sănătate duplicat către asigurat.

Astfel,  începând cu data de 07.02.2020 asiguratul care solicită înlocuirea cardului european de asigurări sociale de sănătate va putea beneficia, contra cost, de un card european duplicat, **a cărui perioadă de valabilitate nu va putea depăși perioada de valabilitate a cardului inițial.**

Cardul European duplicat se eliberează la cererea persoanei asigurate, în următoarele condiții:

* pierderea, furtul sau deteriorarea cardului european emis inițial
* modificarea datelor personale de identificare ulterior datei de emitere a cardului european emis inițial
* alte situații justificate

Pe lângă cererea tip, completată  şi semnată de asigurat, acesta trebuie să mai depună la sediul casei de asigurări de sănătate unde este luat în evidență și:

* copia actului de identitate
* dovada plății contravalorii cardului european duplicat și a distribuției acestuia = 8,33 lei sumă ce include TVA. Plata se face în contul **RO69TREZ3215005XXX000110, deschis la Trezoreria Giurgiu, CUI 11324770**
* dacă nu a fost pierdut sau furat, se depune și cardul european emis inițial

Emiterea cardului european duplicat se face în termen de șapte zile lucrătoare de la data înregistrării cererii în sistemul informatic unic național, duplicatul urmând a fi distribuit la adresa poștală înscrisă de către titular în cererea tip.